Nariadenie Komisie (ES) č. 1303/2003
z 23. júla 2003,
ktorým sa mení a dopĺňa nariadenie (ES) č. 896/2001 ustanovujúce podrobné pravidlá uplatňovania nariadenia Rady (EHS) č. 404/93, pokiaľ ide o dojednania týkajúce sa dovozu banánov do spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 404/93 z 13. februára 1993 o spoločnej organizácii trhu s banánmi [1], naposledy zmenené a doplnené nariadením (ES) č. 2587/2001 [2], a najmä na jeho článok 20,
keďže:
(1) Nariadenie Komisie (ES) č. 896/2001 [3], naposledy zmenené a doplnené nariadením (ES) č. 323/2003 [4], ustanovuje podrobné pravidlá správy colných dovozných kvót stanovených v článku 18 ods. 1 nariadenia (EHS) č. 404/93.
(2) Podľa článku 8 ods. 1 nariadenia (ES) č. 896/2001 sa žiadosť netradičných subjektov o pridelenie ročnej kvóty nesmie vzťahovať na množstvo väčšie ako 12,5 % celkového množstva prideleného ročne netradičným subjektom. Žiadosť sprevádza dôkaz o tom, že bola zložená zábezpeka vo výške 150 EUR na tonu.
(3) Skúsenosti pri uplatňovaní dovozného režimu spoločenstva týkajúceho sa banánov na jednej strane ukázali, že celkové množstvo žiadaných pridelení ďaleko presahuje množstvo dostupné netradičným subjektom a na druhej strane že počet netradičných subjektov postupne narastal. Vysoké percentuálne zníženie sa preto uplatňuje na každú žiadosť netradičných subjektov o ročné pridelenie. S prihliadnutím na tieto prvky by sa najvyššie percento 12,5 % malo znížiť. Zníženie zohľadňuje rozdielne percentuálne zníženia kvót A a B a kvóty C a tiež budúci vývoj ročného pridelenia netradičným subjektom.
(4) Nariadenie (ES) č. 896/2001 by sa malo podľa toho zmeniť a doplniť.
(5) Opatrenia stanovené v tomto nariadení sú v súlade so stanoviskom Riadiaceho výboru pre banány,
PRIJALA TOTO NARIADENIE:
Článok 1
V písmene a) druhého pododseku článku 8 ods. 1 nariadenia (ES) č. 896/2001 sa percento "12,5" nahrádza percentom "5".
Článok 2
Toto nariadenie nadobúda účinnosť tretí deň od jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 23. júla 2003